  vk.com (Владимир Соловьев) Майя Бывальцева Удмуртиын нылпи творчествоя «Зарни италмас» элькун вожвылъяськонлы йылпумъянъёс лэсьтӥзы. Вормон понна 70-лэсь трос пыриськисьёс нюръяськизы. Со сярысь Калык творчествоя элькун юртлэн пресс-службаез ивортӥз. Учкисьёслы но дунъясьёслы калык творчестволэн пӧртэм ӧръёсызъя пуктэм номеръёсты возьматӥзы: кырӟан, эктон, крезьгур, сяме пырем лулчеберет. Нырысьсэ «Цирк» номинация пыртэмын вал. Вожвылъяськонэ лулчеберт ужюртъёсысь, искусствоосъя нылпи школаосысь, шор ёзо дышетсконниосысь 5-14 аресъем пиналъёс пыриськизы. Конкурс учконъёс бере жюрилэн ёзчиосыз творчествоя лаборатори ортчытӥзы, отын вань номеръёсты сэрттӥзы-пертчизы, кивалтӥсьёслы но пыриськисьёслы визь-кенеш сётӥзы. Вожвылъяськонлы йылпумъянъёсты татысь учкыны луоз. «Зарни италмас» вожвылъяськон кык люкетэн ортчиз. Онлайн амалэн быръён люкетаз 26 муниципал кылдытэтъёсысь 120 куриськонъёс вуизы, со пӧлын Башкортостанысь но. Кыкетӥ, йылпумъян, люкетаз 71 пыриськисьёс потӥзы. Ватсалом, вожвылъяськон устолыко но яркыт быдэстӥсьёсты шараян, калык творчестволэсь ӧръёссэ вӧлмытон, пиналъёслы атыкай музъемез гажан мылкыд пыӵатон вылысь радъяськиз. Туэ со Россиысь калыкъёслэн лулчеберет кылёсбуръя арзылы сӥземын вал. Тодэ вайытом, Удмуртиын улӥсьёсты Россиысь калыкъёслэн лулчеберетсыя «Даур гур. Перезагрузка» усьтэм улосвыл фестиваль-вожвылъяськонэ пыриськыны ӧтё.  Тегъёс: Удмуртия пиналъёс Лулчеберет вожвылъяськон Ижкар  